text: Motorcykelentusiaster mødes til festival i Fængslet
  09 juni 2016 kl. 14.04
  Velpudsede motorcykler og mænd og kvinder i lædertøj samles i Horsens i de kommende dage. Motorcykelelskerne mødes til deres helt egen festival
  Crosskører Alex Porsing glæder sig. I ugevis har han forberedt sig på sit stunt, som på motorcykel skal sende ham over den otte meter høje pigtrådsbelagte fængselsmur om Fængslet i Horsens. Planen er, at han lander lige foran fødderne på rockbandet DAD, som er på vej på scenen når rekordforsøget finder sted fredag kl. 20.15
  For andet år i træk er Fængslet i Horsens ramme om motorcykelfestivalen Horsens State Prison Motorcycle Festival fra i dag og til på søndag. Ud over Alex Porsings rekordforsøg er der også kåring af Årets Motorcykel i Danmark 2016 og et slowrace omkring fængselsmuren på programmet.
  Vi vil gerne lægge en dæmper på, at nogen skulle finde på at bruge motorveje og landeveje som væddeløbsbane
  
  Men motorcykelentusiasterne lægger også vægt på at tage et socialt ansvar for udsatte børn og unge. Derfor er der indsamlinger til Børnecancerfonden og MC mod Mobning.
  - Vi kan se på de sociale medier, at det betyder noget for vores gæster, at vi kombinerer de mange events med aktiviteter, der er rettet mod at samle penge ind til børn med kræft og børn, der oplever mobning, siger arrangør Frank Panduro.
  Færdselspolitiet oplyser til TV SYD, at det er massivt til stede i Horsens og i omegn i weekenden.
  - Vi vil gerne lægge en dæmper på, at nogen skulle finde på at bruge motorveje og landeveje som væddeløbsbane, siger vicepolitiinspektør Finn Ellesgaard Nielsen fra Sydøstjyllands Politi.
  
  